b'\n_START_ARTICLE_\nRealizmas (tarptautiniai santykiai)\n_START_PARAGRAPH_\nPolitinis realizmas yra politologijos kryptis ir viena i\xc5\xa1 pagrindini\xc5\xb3 tarptautini\xc5\xb3 santyki\xc5\xb3 paradigm\xc5\xb3.\n_START_SECTION_\nTeoriniai pagrindai\n_START_PARAGRAPH_\nRealizmas remiasi dviem pagrindin\xc4\x97mis prielaidomis. Pirma, valstyb\xc4\x97s suprantamos kaip monolitiniai blokai, o vidaus politika nedaro jokio poveikio u\xc5\xbesienio politikai. \xe2\x80\x9eRealist\xc5\xb3\xe2\x80\x9c supratimu \xc5\xbemogus yra veikiamas normos ir realyb\xc4\x97s, k\xc5\xabrybini\xc5\xb3 ir griaunam\xc5\xb3j\xc5\xb3 laisv\xc4\x97s \xc4\xafgyvendinimo priemoni\xc5\xb3 prie\xc5\xa1taravim\xc5\xb3. I\xc5\xa1 \xc5\xa1i\xc5\xb3 prie\xc5\xa1taravim\xc5\xb3 gimsta baim\xc4\x97, o i\xc5\xa1 baim\xc4\x97s bandymas u\xc5\xbesitikrinti saugum\xc4\x85 per vald\xc5\xbei\xc4\x85._NEWLINE_Antra, \xe2\x80\x9erealistai\xe2\x80\x9c mano, kad valstyb\xc4\x97s yra nuolatin\xc4\x97je i\xc5\xa1gyvenimo kovoje tarpusavyje ir j\xc5\xb3 u\xc5\xbesienio politika i\xc5\xa1skirtinai yra lemiama tos kovos. Tarptautin\xc4\x97 sistema yra anarchi\xc5\xa1ka ir negali sukurti ilgalaiki\xc5\xb3 galios strukt\xc5\xabr\xc5\xb3. Pagrindinis valstyb\xc4\x97s tikslas yra jos pa\xc4\x8dios i\xc5\xa1gyvenimas, o tai geriausiai galima garantuoti valstyb\xc4\x99 darant galingesne nei kitos (potencial\xc5\xabs prie\xc5\xa1ininkai). D\xc4\x97l to valstyb\xc4\x97s siekia didinti savo gali\xc4\x85, kurios pagrindiniai kintamieji yra valstyb\xc4\x97s teritorijos dydis (kai kurie autoriai nurodo ir apgyvendinimo b\xc5\xabtinum\xc4\x85), ekonomin\xc4\x97 ir karin\xc4\x97 j\xc4\x97ga. K. Waltz teigia, kad valstyb\xc4\x97s tarptautin\xc4\x97je sistemoje siekia pirmiausia i\xc5\xa1likimo, o j\xc4\xaf garantavus, konkurentabilumo iki \xc4\xafmanomo did\xc5\xbeiausio dominavimo. Kadangi valstyb\xc4\x97s yra visi\xc5\xa1kai priklausomos nuo savo i\xc5\xa1tekli\xc5\xb3 ginant savo interesus, tod\xc4\x97l j\xc5\xb3 vykdoma u\xc5\xbesienio politika pla\xc4\x8di\xc4\x85ja prasme siejasi su saugumo \xc4\xafgyvendinimu. Galima kelti prielaid\xc4\x85, kad saugumas valstyb\xc4\x97je tiesiogiai siesis su turim\xc5\xb3 ginkl\xc5\xb3 (karin\xc4\x97s j\xc4\x97gos) kiekiu: kuo turi daugiau karin\xc4\x97s galios, tuo esi saugesnis. Ta\xc4\x8diau turim\xc5\xb3 ginkl\xc5\xb3 kiekio didinimas sukelia nesaugumo jausm\xc4\x85 aplinkiniams, kurie irgi ima ginkluotis, tod\xc4\x97l kyla saugumo dilema._NEWLINE_Svarbus realizmo teiginys yra tai, kad galia tarptautiniame lygmenyje yra nulio sumos \xc5\xbeaidimas, t. y. vienos valstyb\xc4\x97s galiai stipr\xc4\x97jant, kitos valstyb\xc4\x97s (kit\xc5\xb3 valstybi\xc5\xb3) galia ma\xc5\xbe\xc4\x97ja.D\xc4\x97l savo santykinio paprastumo politinis realizmas dar\xc4\x97 \xc4\xaftak\xc4\x85 daugumai pokarini\xc5\xb3 Vakar\xc5\xb3 politik\xc5\xb3. \xc5\xbdinomiausi realizmo atstovai tiek teorijoje, tiek praktikoje yra Henris Kisind\xc5\xbeeris, Hansas Joachimas Morgenthau, Zbignevas B\xc5\xbeezinskis.Svarbus yra skirtumas tarp klasikinio realizmo ir neorealizmo. Esminis skirtumas yra valstyb\xc4\x97s galios siekimo pagrindime.\n_START_SECTION_\nU\xc5\xbesienio politika\n_START_PARAGRAPH_\nRealistin\xc4\x97 paradigma tarptautini\xc5\xb3 santyki\xc5\xb3 analiz\xc4\x97je remiasi valstybi\xc5\xb3 kaip vientis\xc5\xb3 darini\xc5\xb3, neskaidom\xc5\xb3 \xc4\xaf smulkesnes daleles, tarpusavio santyki\xc5\xb3 analize. Realizmo paradigma valstyb\xc4\x99 mato kaip \xe2\x80\x9ejuod\xc4\x85 d\xc4\x97\xc5\xbe\xc4\x99\xe2\x80\x9c ir analizuoja tik aplinkos darom\xc4\x85 \xc4\xaftak\xc4\x85 bei gaunamus rezultatus, nekreipdama d\xc4\x97mesio \xc4\xaf tai, kaip, kokiu b\xc5\xabdu konkret\xc5\xabs sprendimai buvo priimti valstyb\xc4\x97je. Vidaus politikos reik\xc5\xa1m\xc4\x97 ignoruojama._NEWLINE_Realizmo paradigmos atstovai teigia, kad valstyb\xc4\x97, kaip vienintelis tarptautini\xc5\xb3 santyki\xc5\xb3 aktorius, visuomet veikia racionaliai, atsi\xc5\xbevelgdama \xc4\xaf objektyvias aplinkybes ir vadovaudamasi konkre\xc4\x8diais nacionaliniais interesais, kurie i\xc5\xa1rei\xc5\xa1kia vieningus valstyb\xc4\x97s tikslus. D\xc4\x97l to politinis realizmas gana skepti\xc5\xa1kai \xc5\xbei\xc5\xabri \xc4\xaf tarptautini\xc5\xb3 organizacij\xc5\xb3 (pvz., JTO) vaidmen\xc4\xaf._NEWLINE_Pagrindinis d\xc4\x97mesys \xc4\x8dia skiriamas stimulo \xe2\x80\x93 reakcijos, o ne proceso analizei._NEWLINE_Atskir\xc5\xb3 individ\xc5\xb3 ar j\xc5\xb3 grupi\xc5\xb3 \xc4\xaftaka u\xc5\xbesienio politikos formavimui pripa\xc5\xbe\xc4\xafstama tik su s\xc4\x85lyga, kad individai gali adekva\xc4\x8diai \xc4\xafvertinti situacij\xc4\x85 ir priimti racionalius sprendimus. Visiems individams racionaliai i\xc5\xa1analizavus situacij\xc4\x85 vieningai priimamas geriausias sprendimas. Tai yra vadinamasis Racionalaus veik\xc4\x97jo modelis._NEWLINE_Realistin\xc4\x97 tarptautini\xc5\xb3 santyki\xc5\xb3 paradigma ne tik neskiria d\xc4\x97mesio suvokimo procesams tarptautiniuose santykiuose, bet ir atmeta toki\xc5\xb3 tyrim\xc5\xb3 reikalingum\xc4\x85._NEWLINE_Realistin\xc4\x97s paradigmos po\xc5\xbei\xc5\xabriu, ai\xc5\xa1kinimasis, kaip atskiri individai ar j\xc5\xb3 grup\xc4\x97s suvokia tarptautini\xc5\xb3 santyki\xc5\xb3 procesus nieko neduoda bendram geresniam tarptautini\xc5\xb3 santyki\xc5\xb3 suvokimui ir paai\xc5\xa1kinimui._NEWLINE_\xe2\x80\x9eRealistai\xe2\x80\x9c mano, kad valstyb\xc4\x97s yra nuolatin\xc4\x97je i\xc5\xa1gyvenimo kovoje tarpusavyje ir j\xc5\xb3 u\xc5\xbesienio politika yra formuojama b\xc5\xabtent \xc5\xa1itos kovos. Tarptautin\xc4\x97 sistema yra anarchin\xc4\x97 ir negali sudaryti ilgalaiki\xc5\xb3 antstatini\xc5\xb3 j\xc4\x97gos strukt\xc5\xabr\xc5\xb3.\n_START_SECTION_\nNacionaliniai interesai\n_START_PARAGRAPH_\nRealist\xc5\xb3 darbuose da\xc5\xbenai naudojama \xe2\x80\x9enacionalinio intereso\xe2\x80\x9c s\xc4\x85voka. Politik\xc5\xb3 priimami sprendimai paprastai suprantami kaip nacionalini\xc5\xb3 interes\xc5\xb3 gynimas. D\xc4\x97l nacionalini\xc5\xb3 interes\xc5\xb3 s\xc4\x85vokos platumo tarptautiniai santykiai pie\xc5\xa1iami gana schematizuotai. Nacionalinio intereso reik\xc5\xa1m\xc4\x97 yra auk\xc5\xa1\xc4\x8diau bet koki\xc5\xb3 tarptautinio sugyvenimo norm\xc5\xb3.'